**БЕЛЫ ГАРЛАЧЫК**

Васіліна, лежачы на ложку, гартала кніжку ў чырвонай вокладцы; яна толькі што скончыла чытаць яе і цяпер думала, і думкі былі там, у тым свеце, дзе жыла другая Васіліна, смелая і настойлівая дзяўчына, якую вяскоўцы звалі цёпла і паэтычна -- Вяснянка. Той свет быў далёкі і ў той жа час вельмі блізкі, і ўсё іншае, тое, што было побач, цяпер перашкаджала Васіліне падумаць сур'ёзна і грунтоўна над сваім жыццём.

Гэтую кніжку яна чытала некалькі разоў, але заўжды, калі робіцца тужліва, яна перагортвае старонкі, думае і знаходзіць нешта такое, што імпануе яе пачуццям. Ёй часта здаецца, што гэтая кніга напісана пра яе, Васіліну Хацько, якая працуе тынкоўшчыцай і жыве ў адным пакоі з Адэляй, якая цяпер прыхарошваецца ля люстэрка. Васіліна ў сваім жыцці намагаецца быць падобнай на тую Васіліну, што ў кнізе, хоць і ведае, што гэта немагчыма. Тая дзяўчына хораша так гаворыць, дужа прыгожая. I яе кахаюць...

-- Дык ты паедзеш з намі ці не? -- другі раз папытала Адэля, усё яшчэ стоячы ля люстэрка. -- Прападзеш ты з гэтымі сваімі кніжкамі. Такое сонейка, а яна ляжыць!

-- I буду, і не чапіся ты да мяне, і бяжы хутчэй на сваю маёўку, -- Васіліна пярэчыла неахвотна, з ноткамі крыўды ў голасе. -- Мо сто разоў гаворана -- не паеду! I ўсё.

-- Чаму? Ты на гэта можаш адказаць?

-- Вы што, без мяне там не абыдзецеся?

-- Паспрабуем...

Адэля паправіла вялікую брошку на блакітнай сукенцы, наблізілася да люстэрка, амаль носам кранула шкло. Узрадавалася.

-- Ага, зрэшты, зашпілілася! -- I з робленай абыякавасцю кінула Васіліне: -- Ну, ляжы са­бе, ляжы. Пад ляжачы камень, сама ведаеш, нічога не пацячэ.

-- Ты спознішся, і машына пойдзе без цябе!

-- Не думаю. А ты ўяўляеш сабе, як хораша цяпер у лесе! I прапусціць маёўку! Не разу­мею!

-- Пойдзеш пешкі. Пабачыш!

-- Ну, ляжы, ляжы...

Адэля ўздыхнула, згубіўшы надзею выцягнуць сёння сяброўку на гарадскую маёўку ў лес, дастала з маленькай скрыначкі перад люстэркам "Белы бэз" -- гэтыя духі вельмі падабаліся ёй, -- адліла трошкі на далонь, узялася прыгладжваць валасы. Рукі ў яе былі каштанавыя ад загару.

Кожны раз, бачачы Адэліны прыхарошванні, Васіліна здзіўлялася пераменам, што рабіла з яе сяброўкай блакітная сукенка. У паласатай хустачцы і заплямленым камбінезоне, які ад вапны і цаглянага пылу страціў свой ранейшы зеленаваты колер, Адэля на будоўлі была на добна на ўсіх тынкоўшчыц брыгады, дзе яна працуе разам з Васілінай. Затое ў гэтай вось блакітнай сукенцы яна расквітнела незвычайна. Не, такая не згубіцца сярод сябровак, не застанецца адна, калі грымне аркестр і пачнецца вальс.

I разам з гэтым захапленнем варухнулася ў сэрцы слабая непрыязнасць да сяброўкі. "Бэз ёй яшчэ патрэбен! Ад хлопцаў і так адбою няма!"

Толькі паспеўшы нарадзіцца, згасла зайздрасць. Харошая Адэля сяброўка. Шчырая. I сябруюць яны даўно, і Адэля ва ўсім раіцца з Васілінаю і нічога не хавае -- ні думак, ні спраў сардэчных.

-- А вусны навошта фарбуеш? -- дабрадушна смеючыся, павесялеўшым голасам запытала Васіліна. -- I туфлікі гэтыя. Шкада, пашкрабаеш у лесе. Надзень прасцейшыя.

-- Адчапіся! -- Адэля махнула рукою. -- Хлопцы на гэта спачатку і глядзяць, ім падабаецца, калі ножка блішчыць. Ну, бягу!..

Застаўшыся адна, Васіліна доўга ляжала нерухома. Людскі тлум у калідорах будтрэстаўскага інтэрната сцішыўся. Цяпер можна падумаць. Падумаць спакойна і над цяперашнім сваім жыццём, і над тым, як жыць далей.

Скрозь фіранкі прабівалася сонечнае святло, клалася ўзорыстай мярэжкаю ля Адэлінага ложка, і ад яго зіхацеў крайчык люстэрка. Вецер гайдаў галіны старога ясакара, што рос за акном, і таму мярэжка на падлозе варушылася, амаль няўлоўна для зроку мяняла свае абрысы: вось быццам белыя хвалі пакаціліся па блакітнай паверхні ракі, нечакана спыніліся, павярнулі ў другі бок, зрабіліся падобныя на вялікія шэрыя і няроўныя плямы -- гэтак застывае тынкоўка, калі яе пакінуць на ноч у скрыні. Аднойчы такое зрабіла і Васіліна ў першыя дні свае працы на будоўлі. Брыгадзір сварыўся тады на маладых тынкоўшчыц, і болей за ўсіх дасталося Васіліне, хоць была яна вінаватая меней, чым хто.

Светлыя плямы -- шэрыя па краях, няроўныя -- мільгаюць і на столі, святлеюць, расплываюцца, зноў гусцеюць, і раптам бы нейкі твар з'яўляецца ў спляценні гэтых плям і рысак. Абрысы яго цьмяныя, невыразныя, але гэта чалавечы твар: кучаравыя валасы варушацца, бровы дрыготка выгінаюцца, і пад імі блукае, тоіцца лагодная ўсмешка. Здаецца, твар дзяўчыны. I прыгожай... Але чаму ў роце цыгарка? Не, гэта ж хлопец. Вядома! Гэта ж твар таго хлопца, кранаўшчыка з шостага ўчастка...

Сэрца стукала гулка ад гэтага адкрыцця, быццам пстрыкаў хто сагнутым пальцам па вокладцы кніжкі, што ляжыць на грудзях. 3 нязнанаю дагэтуль трывогаю Васіліна ўглядалася ў зіхатлівую мітусню святла на столі, але там ужо не было ніякіх пэўных абрысаў, а толькі скакалі, спляталіся і хісталіся дрыготкія цені. Дзіўна, адкуль яны там? Сонца скоса падае на падлогу, а цені скачуць на столі... А-а-а, люстэрка кладзе адбітак!..

Вецер за акном памацнеў, галіны ясакара выгіналіся, і лісціны гучна, неяк вельмі суха, лапаталі. Калі вецер аціхаў, гамонка лістоты амаль сціхала, потым зноў набірала сілу, і гэты лапаткі сухі пошум лісцін абуджаў тужлівыя думкі. Нешта ж дужа непаблажлівы твой лёс, Васіліна. Праўда, асабліва няма чаго і крыўдаваць. Зрабілася яна добрай тынкоўшчыцай. Амаль перад кожным святам -- прэмія. Але навошта ёй тыя прэміі? Адэля вось і без іх жыве ў сто разоў весялей, не сумуе, хоць і не вісіць яе партрэт на Дошцы гонару. Сабралася і пакаціла ў лес. I амаль усе дзяўчаты з інтэрната паехалі туды. Вядома, там весялосць, хлопцы... Адэля казала, што сёння знарок будзе ласкава ўсміхацца толькі Міколу, каб Сцяпан дужа нос не задзіраў і не задаваўся. Шанцуе ёй, гэтай Адэлі! А ўсё прыгажосць! Адэля прыгожая, дык хлопцы ля яе і ўвіваюцца. А Васіліна ў свае дваццаць чатыры гады не ведае, што такое пацалунак хлопца... Яе ніхто з хлопцаў ніколі не запрашаў на гулянкі, ніхто не чакаў дзе-небудзь у парку, не прызначаў спатканняў ля Дзвіны і, відаць па ўсім, чакаць не будзе...

Раней, калі вучылася, такіх думак не было: Васіліна ведала, што знойдзе сваё шчасце, выйдзе замуж, будзе мець сям'ю, дзяцей, свой прытулак. Нічога гэтага няма. Toe вялікае і трывожнае пачуццё, аб якім марыць кожная дзяўчына, чаканае з дня на дзень, не прыйшло і, мабыць, ужо і не завітае да Васіліны. Гэтулькі дзяўчат нарасло! Маладыя, прыгожыя -- вось каго кахаюць. А ў яе і вучоба даўно скончана, і працуе Васіліна даўно. Яе ніхто не пакахаў. Што ж застаецца цяпер? Чакаць? Але чаго? Каго? I дакуль? Да трыццаці гадоў?..

Васіліна ў роспачы загарнула кнігу. I няхай! Ёй ніхто не патрэбны. Ніхто! Няхай Адэля танцуе з Міколам, няхай едзе ў лес на маёўку, няхай там смех і весялосць... Ёй, Васіліне, нічога гэтага не трэба. Не трэба?.. Так! Але чаму ад гэтых думак тужліва, зусім няма радасці ў душы?..

На столі зноў ажыўлена скачуць сонечныя плямкі, потым варушацца марудна і спаважна, нібы крыгі плывуць па Дзвіне ў вясновую паводку. Васіліна заплюшчыла вочы і выразна, як бы ў сапраўднасці, убачыла шырокую ад веснавой вады Дзвіну, зіхатлівыя крыгі, што наплывалі адна на другую, пенячы вакол сябе ваду. Мільгалі ў думках цудоўныя малюнкі, ад якіх трошкі кружылася галава, салодка і прыемна замірала сэрца. Можа ж здарыцца такое, што на крызе апынецца маленькая дзяўчынка. Тады Васіліна смела кінецца ў раку, выратуе яе, але сама захварэе ад халоднай вады і памрэ. Усе збяруцца тады вакол яе труны, будуць хваліць яе мужны ўчынак, шкадаваць, што не заўважалі раней такой мужнай, шчырай і смелай дзяўчыны, нават заплачуць некаторыя. I няхай! Няхай паплачуць, а яна не адгукнецца, бо будзе ляжаць нежывая. I няхай паплача і той кранаўшчык з шостага. У яе сэрцы гэта ўсё роўна не выкліча спагадлівасці. Так і трэба. Няхай!..

Ад гэтых думак зрабілася невыносна тужліва, і Васіліна паднялася з ложка, прайшлася па пакоі, спынілася ля люстэрка, але не зірнула ў яго, адвярнулася. Васіліна не любіла прыхарошвацца ля люстэрка. Яна ведала свой твар болей, чым трэба, -- няма там чым любавацца. Валасы чорныя і прамыя, як пруткі. Вочы -- вугольчыкі: калючыя і злосныя быццам. На схуднелым твары -- непамерна вялікі, ды яшчэ з гарбінкаю, нос. Тут глядзі не глядзі -- прыгажэйшай не зробішся. Гэта Адэлі цяжка ад люстэрка адарвацца: глядзіць -- не нагледзіцца; на работу бяжыць -- зірне, з работы прыйдзе -- ля яго круціцца, а ўжо калі збіраецца куды -- добрых паўгадзіны носам шкло трэ. I яна ж гэтае люстэрка і выцерабіла. Такіх люстэркаў прывезлі ў інтэрнат нямнога. Даведаўшыся, што на ўсе пакоі іх усё адно не хопіць, Адэля пабегла да каменданта. Яна гаварыла потым, што той і слухаць не хацеў, казаў, вялікія люстэркі будуць ставіць толькі ў тыя пакоі, дзе жывуць па тры чалавекі, але потым памякчэў і сказаў, што дзеля прыгожай дзяўчыны прыйдзецца яму крышачку парушыць загад свайго начальства. Як там было ў сапраўднасці, якія словы хто казаў -- невядома, але Адэля дамаглася свайго: люстэрка ім паставілі. Васіліна пэўна не змагла б зрабіць гэтак, камендант наўрад ці ўзяўся б гаварыць з ёю.

За акном пачуліся дзіцячыя галасы. Васіліна адхінула фіранку і стаяла, трымаючы яе рукою, глядзела на дзяцей, што забаўляліся на пяску пад ясакарам. Хлопчык у кароткіх штоніках цягнуў за вяровачку чырвоны грузавічок, у кузаве якога былі пасаджаны дзве лялькі; склаўшы губы гудочкам, ён заўзята надзімаў шчокі і гучна, быццам нехта замінаў яму ехаць, трубіў. За грузавічком ішлі тры маленькія дзяўчынкі ў запэцканых плацейках; адна несла вялікую ляльку, для якой, відаць, не хапала месца ў грузавічку, а другая трымала ў руках маленькі букецік кветак. Дзяўчаткі нешта спявалі, але іх спеў перабівала гучнае і ганарыстае гудзенне хлопчыка.

Наіўны дзіцячы занятак нагадаў Васіліне Адэлю і сябровак, якія паехалі ў лес на машынах, і туга, што была крыху аціхла, ажыла зноў. Але цяпер да гэтага пачуцця далучыўся пратэст. А чаму яна, Васіліна, павінна сядзець ад­на ў пакоі, калі ўсе там, ля ракі? Толькі таму, што кранаўшчыку з шостага ўчастка не падабаецца яе твар?

Васіліна выпусціла фіранку, вецер падхапіў лёгкі цюль, выгнуў ветразем; фіранка зашамацела; у твар тхнула цёплым паветрам, і Васіліне здалося, што яна стаіць у кузаве машыны. Дарога ў сонечным бляску. Спяваюць дзяўчаты, хусцінкі трапечуцца, як крылы. Уся істота спявае, і сэрца рвецца наперад, у блакітную далеч, адкуль ляціць свежы і пругкі вецер...

Досыць! Яна таксама паедзе, не будзе сядзець адна тут і сумаваць! Хутчэй туды, у лес, дзе вецер, дзе сонца, дзе людзі, дзе Адэля, побач з якою Васіліне заўжды весялей! Яна падбегла да шафы, усміхаючыся, перабірала сукенкі, крыху падумала і затым рашуча зняла з вешалкі стракатую сукенку.

Пераапранулася хутка, нават не зірнуўшы ў люстэрка. Спакавала ў сумачку рэчы, якія маглі спатрэбіцца на рацэ, і, выходзячы ўжо, паду­мала: а кніжку яна і забылася! Там жа будзе час пачытаць.

Васіліна вярнулася, узяла сваю кніжку пра цудоўную дзяўчыну Вяснянку і паклала ў белую сумачку.

**2**

Яна даехала да лесу на аўтобусе і доўга шукала сваіх сябровак. Але дзяўчаты і Адэля быццам скрозь зямлю праваліліся.

Васіліна блукала ля столікаў, схаваных про­ста ў засені ялін, ля шэрых бочак, у якіх горбіліся вялікія бляшанкі з марожаным, пераходзіла палянкі, дзе пад гармонік таўклі абцасамі траву, бачыла шмат моладзі ля атракцыёнаў. Адэлі не было, і Васіліна, ужо зусім страціўшы надзею знайсці яе ў гэтым вялікім, па-святочнаму стракатым натоўпе, зноў выкіравалася на гасцінец.

3 горада несупынна імчалі аўтобусы і машыны. Смеючыся, размахваючы клункамі, выскаквалі з іх пасажыры. Васіліна ўзрадавалася: не, не апошняя прыехала яна на лясное свята. Але ж трэба шукаць сваіх, павінны ж яны недзе быць. Можа, нават і ля ракі цяпер, у гэткую гарачыню...

За гасцінцам млеў, размораны спякотаю, сасновы гай. Сосны, як бы стаміўшыся сцерагчы сябе ад гарачыні, санліва апусцілі галіны, падставілі сонцу шурпатыя, таўшчэразныя ствалы, і ад іх аддавала цяплом і моцна ўгрэтай жывіцай. Гай цягнуўся да самай Дзвіны; бераг у гэтых месцах быў круты і высокі, апавіты вузлаватым, пад колер чырвонай гліны, карэннем. Ля вады, як і ў лесе, можа нават яшчэ гусцей, стракацелі хусткі дзяўчат, на чоўне іграў баян. Хіба ж знойдзеш у гэтым людскім моры Адэлю!

Васіліна вельмі стамілася ад доўгіх пошукаў у лесе. I яшчэ тут шукаць? Не, хопіць. Яна вы­брала сабе здатнае месцейка на беразе і лягла на гарачы і зіхатлівы ад сонца жоўты пясок. Побач, са смехам і жартамі, завіхаліся вакол вялізнага гарбатага валуна дзяўчаты ў купальніках. Яны паклікалі і яе на дапамогу, і Васіліна, кінуўшы сукенку на сумачку, ахвотна пайшла да іх.

Можа, якое паўгадзіны яны валаводзіліся з тым валуном, намагаючыся вывернуць яго. Урэшце яны такі адолелі яго, адкацілі да вады, абмылі і па чарзе сядзелі на ім. Васіліне за асаблівую стараннасць далі першае месца. Ка­мень быў халодны, быццам з жалеза зроблены.

Потым дзяўчаты пабеглі купацца. Разам з усімі Васіліна пырскалася вадою, з робленым жахам войкала ад халодных кропель, гушкалася на хвалях, якія пакінуў за сабой катар, гуляла ў валейбол, каб сагрэцца.

Мяч быў цяжкі і коўзкі -- дзяўчаты паспелі ўжо намачыць яго ў рацэ. Васіліна даўно не была на валейбольнай пляцоўцы -- з мінулай восені, калі яны разам з Адэляй ездзілі на сустрэчу з піянерамі ў лагер -- і цяпер гуляла з нейкім смешным пачуццём сарамлівасці і нязвыкласці. I ўсё ж ранейшы спрыт жыў у яе руках -- пальцы на кароткае імгненне дакраналіся да мяча, і ён узлятаў высока ў паветра. Нехта, ударыўшы няўдала, выбіў мяч за вызначанае кола. Васіліна павярнулася, хутка і лёгка, нібы вавёрка, скочыла ўслед за ім і, падаючы на пясок, кароткім ударам перахапіла мяч ля самай зямлі, і ён зноў высока ўзляцеў у паветра.

Хлопцы, што стаялі непадалёк, заварушыліся. Адзін з іх, у круглай белай шапачцы, зробленай з насоўкі, кінуў:

-- Спры-ытна!

-- Так, хвацкі ўдар. Прыма!

-- I вавёрачка, здаецца мне, таксама пры­ма, -- хлопец зухавата пакруціў на галаве белую шапачку і пастукаў рукою па шакаладных ад загару грудзях. -- Толькі чорная. Уяўляецца цыганскі шацёр... Прапанова: знаёміцца!

Дзяўчаты дазволілі хлопцам стаць у кола. Гульня пайшла яшчэ весялей, з жартамі і смехам. Хлопец у белай шапачцы стаяў насупраць Васіліны, пасаваў увесь час на яе, і яна спачатку хвалявалася, быццам на школьных экзаме­нах. Але гэтае пачуццё хутка знікла, гуляла яна надзвычай удала, беручы цяжкія мячы, што сама дзівілася з свайго спрыту.

-- Вы добра гуляеце. Мабыць, маеце спартыўны разрад. Які? -- спытаў хлопец у белай шапачцы, калі гульня скончылася і кола рассыпалася.

-- Што вы, ніякага разраду ў мяне няма, -- Васіліна не адразу зразумела, жартуе ён ці гаворыць сур'ёзна.

-- Тым больш. Я зайздросціў вашай гульні. Здорава, адным словам. Прыма!..

Васіліна была наважылася ісці апрануцца, ёй было няёмка стаяць у купальніку перад хлопцам, але ён загарадзіў ёй дарогу да сумачкі, і яна адчула, што бездапаможна чырванее.

-- А вы... Не, спачатку давайце пазнаёмімся. Віцька мяне завуць. Гэтак вы мяне і зваць павінны, бо я прывык, і мае сябры іншага імя за мною не прызнаюць...

I ў словах гэтых была шчырасць, і рука была працягнута так настойліва, што яе нельга было -- літаральна нельга -- не паціснуць. Знаёмячыся, Васіліна назвала свае імя; Віцька паўтарыў яго пачціва, пахваліў:

-- Прыгожае... Толькі -- даруйце, я шчыра прызнаюся! -- крыху не сучаснае...

У Віцькавых словах Васіліна адчула ненатуральнасць і глыбока схаваную кпіну. Погляд яе зрабіўся адразу падазроны і недаверлівы.

А хлопец ёй спадабаўся адразу ж! У яго быў загарэлы твар, і таму вялікія сінія вочы выда­валі незвычайна светлымі, і зубы, калі ён усміхаўся, таксама былі надта белыя; бялявыя былі і бровы. I імя яго трошкі па-дзіцячы смешнае, і вымаўляе ён яго гулліва і ў той жа час даверліва і дабрадушна.

Віцька глядзеў на яе добразычліва, але адчуванне ненатуральнасці першых яго слоў не праходзіла; Васіліне зрабілася яшчэ больш ніякавата ад таго, што яна стаіць у купальніку перад хлопцам, якога ніколі раней не бачыла, якога зусім не ведае. Калі яны гулялі ў валейбол і вакол яе гаманілі дзяўчаты, гэтае непамыснасці не ўзнікала, але цяпер Васіліна адчула яе і, калі Віцька адвяряуўся, хуценька накінула плацце. Ён заўважыў гэтую паспешлівасць, але нічога не сказаў, нават не пажартаваў, а толькі ледзь улоўна ўсміхнуўся і адвярнуўся, даючы ёй магчымасць апрануцца як след...

У горад яны варочаліся разам. Час быў ранні яшчэ. Васіліна ахвотна прыняла Віцькаву прапанову не ехаць на аўтобусе, а ісці берагам ракі. Гэта, праўда, удвая далей, мабыць, але затое заманліва і цікава. Ды і як было адмовіцца, калі Віцька так настойліва прасіў і маляваў прыгожыя малюнкі незвычайнага гэтага падарожжа.

Яно сапраўды і пачалося так. I было вельмі хораша ісці басанож па пясчанай, цвёрдай і халоднай, як асфальт, стужцы ля самай вады, захапляцца сонечным бляскам, свежым ветрам, сінечай чыстага неба. Па рацэ праносіліся маторкі, буркатлівыя хвалі ад іх з шумам наматваліся на бераг, казыталі ногі, і трэба было ўцякаць ад першых, самых вялікіх; Васіліна, гуляючы з хвалямі, смяялася, а потым стаяла, чакаючы, пакуль накоціцца і ўдарыць па нагах хваля -- мяккая, ласкавая і цёплая.

У маленькім заліўчыку, сярод багавіння, якое гайдалася ад плыні, Васіліна ўбачыла белую кветку.

-- Глядзіце! Гарлачык! Белы гарлачык!..

-- Што, дастаць? -- спытаў Віцька.

-- Не трэба. Там глыбока!

-- Нам гэтая глыбіня па калена. Наперад, сябры!

Віцька паклаў на траву Васілініну сумачку, якую нёс увесь гэты час, і храбра рынуўся ў ваду. Там сапраўды было глыбока. Але ён дастаў гарлачык, абтрос і падаў Васіліне.

-- Нас напаткала шчасце. Такія гарлачыкі на рацэ рэдка стрэнеш. Асабліва цяпер...

-- Я іх увогуле на Дзвіне не бачыла, -- шчыра прызналася Васіліна.

Удзячна ўсміхаючыся, яна ўзяла гарлачык з Віцькавых рук. Белыя пялёсткі, запакаваныя ў зялёныя крышачкі, яшчэ развінуліся слаба, сярэдзіна кветкі была закрыта, і буйныя кроплі вады на ёй зіхацелі смарагдавым бляскам. Васіліне здалося, што яна трымае ў руках цудоўную казачную скрыначку, якую нельга адчыняць і глядзець, што там усярэдзіне, бо тады, як гэта і гаворыцца ў казцы, сама скрыначка знікне.

-- Будзем шукаць, -- асцярожна кратаючы пялёсткі, сказала яна. -- Можа, яшчэ знойдзем...

Расцвіўшых гарлачыкаў больш нідзе не было. Ля берага расла вастраверхая асака, якая ад сонечнага бляску здавалася жаўтаватай і шамацела на ветры, як пасохлы чарот увосень. Прыгледзеўшыся, Васіліна прыкмеціла, што за асакою тырчаў з вады светла-зялёны, падобны на вялікую сліву, гарлачыкавы пухірок. Віцька хацеў сарваць і яго, але яна сказала, што рваць няможна, бо гарлачык не расцвіў. Ён згадзіўся.

Яны рушылі далей, але цяпер ішлі не ля са­май вады, дзе бераг быў гразкі, а крыху вышэй, па вузкай сцежцы, і ногі грузлі ў гарачым сыпучым пяску. Сцежка ўзбіралася ўсё вышэй і вышэй, пад самы ўзвал, і, урэшце, ля другога ручая, што стрэўся на іх шляху, згубілася зусім у густым спляценні вербалозаў і чаромхі.

-- Мо адпачнём? -- спытаў Віцька і адразу ж прапанаваў, як бы сцвярджаючы неабходнасць таго, пра што казаў: -- Пасядзім у засені. Надта ж горача нагам. I ў плечы пячэ...

Бронзавы ад загару, у мокрых, яшчэ не паспеўшых высахнуць плаўках, Віцька стаяў да яе бокам, і Васіліне здалося, што ён падміргнуў ёй; зноў, як тады, пасля гульні ў валейбол ля лесу, яна адчула набліжэнне непамыснасці. 3 нейкім жалобным крыкам мільгалі над вадою стрыжы, і ад іх кароткіх высвістаў у сэрцы то знікала, то зноў паяўлялася незразумелая дваістасць -- падазроная недаверлівасць да Віцькі і баязлівасць таго, што ён можа знікнуць і яна застанецца адна.

Васіліна паглядзела на гушчар; густое лісце варушылася неяк загадкава і змрочна; і вада ў рацэ быццам пацямнела, страціўшы сваю ранейшую срабрыстасць. Так, трэба быць асцярожнаю. Яны толькі ўдваіх тут. I чаму яна гэтак даверліва паставілася да гэтага незнаёмага хлопца? Хіба вядома, які ён чалавек? А калі возьме што-небудзь благое зробіць, а потым у ваду кіне... Ці скочыць з сумачкаю ў хмызняк. А ў сумачцы туфлікі і грошы...

Ад гэтых думак непамыснасць мацнела, зрабілася зусім акрэсленай. Яна папрасіла сумачку ў Віцькі, знарок пакорпалася ў ёй, быццам шукала штосьці.

-- Здалося, кніжку ў лесе пакінула, а яна тут ляжыць, -- з робленай узрадаванасцю паведаміла яна і адказала на запытальны Віцькаў позірк смехам: -- Ха-ха! Ай, глядзіце, як катар імчыць!

Катар сапраўды ляцеў па Дзвіне, але быў яшчэ далека, і Васіліна глядзела на яго, каб адцягнуць Віцькаву ўвагу, сабрацца з думкамі і вырашыць, што ёй рабіць у далейшым.

-- Дык што, пасядзім?

-- Не, не! -- адразу ж адгукнулася яна. -- Недалёка засталося. Лепей пойдзем хутчэй. А сядзець навошта ж!..

Васіліна пайшла наперадзе і ішла хутка, у трывожным чаканні чагосьці страшнага і не-чаканага. Сумачку яна ўжо больш Віцьку не аддала і, калі ён раптоўна кашлянуў, яшчэ больш паскорыла хаду і ўвесь час прыслухоўвалася да крокаў за спінаю.

Яна так і не паспела даўмецца, што рабіць у выпадку Віцькавага нападу: зялёны гушчар скончыўся, і наперадзе, у дрыготкай туманна-белай сінечы ўзніклі гарадскія гмахі. На рацэ, кіруючыся ў іх бок, плылі чаўны. Васіліна ўздыхнула з палёгкаю і вінавата паглядзела на Віцьку; ёй зрабілася сорамна за свае благія думкі аб ім. Віцька, здаецца, зразумеў і гэты вінаваты пагляд, і той жах, ад якога яна бегла гэтак хутка, але нічога не сказаў, нават не ўсміхнуўся, а зрабіў выгляд, быццам нічога не заўважыў.

Праз паўгадзіны яны падышлі да горада. На вуліцы, што вяла да замчышча і ўзвышалася над берагам ракі, Васіліна сцішыла хаду і нясмела, крыху бянтэжачыся сваіх нядаўніх жахаў, заўважыла:

-- Вось мы і дома. Мне тут блізенька, праз замчышча.

-- А чым гэта так пахне? -- Віцька, зморшчыўшыся, круціў галавою.

-- Палын. Разагрэўся на сонцы. Таму...

Васіліна адчувала гаркаваты пах палыну, змешаны з пылам, а таму яшчэ больш рэзкі і густы, чым звычайна, і ліхаманкава думала, каб сказаць нешта разумнае, сур'ёзнае. Вецер варушыў палын на схілах замчышча. Лісце паварочвалася то адным, то другім бокам, і ад гэтага палыновыя купінкі хутка мянялі колер -- то рабіліся бледна-зялёныя, то сівелі, быццам пасыпаныя попелам. I гэтая сівая палыновая гара як бы вагалася ў яе вачах, і Васіліна ска­зала, каб толькі не маўчаць:

-- Увечары ён зусім не пахне, палын гэты...

Яна вымаўляла словы і не ведала, навошта гаворыць іх, бо сэрца поўніла хваляванне і зусім іншыя пачуцці; ёй хацелася, каб Віцька ішоў і далей і ўвогуле не пакідаў яе адну. Яна злавалася цяпер на сваю падазронасць, не магла дараваць сабе, што з такім недаверам паставілася да Віцькі там, на Дзвіне.

-- Прапаную праверыць, як ён пахне ўвечары. Чакаю тут, як сонца зойдзе. Прыйдзеш?

Віцька, нібыта адчуваючы, што робіцца ў яе душы, сказаў гэта весела, затрымаў Васілініну руку і, паглядаючы ў вочы, чакаў.

Васіліна адчула, што дужка сумачкі зрабілася гарачай, напацела. Вейкі ў яе здрыгануліся, і яна, зрабіўшы выгляд, што нешта трапіла ў вока, узялася церці яго. Нечаканая прапанова ўзрадавала, але Васіліна наважыла была, як гэта вучыла яе Адэля, пагадзіцца не адразу, і тут жа спалохалася, што Віцька можа пакрыўдзіцца, змяніла свой намер і адказала таропка:

-- Добра. Я прыйду.

Віцька ўсміхнуўся. Яна развіталася сарамліва, не ўзнімаючы вачэй, а калі адышлася, то азірнулася, паглядзела яму ўслед. Віцька крочыў па вуліцы, хістка паводзячы плячыма, быццам матрос, які нядаўна пакінуў карабель і сышоў на зямлю. 3 пачуццём ласкавасці, якое раптоўна прыйшло да яе, Васіліна цёпла падумала пра Віцьку: "Харошы ён хлопец!"

I ад таго, што нават у думках адважылася на такое, спалохалася, закрыла шчокі рукамі; што гэта яна робіць! Ці ж можна так, адразу!..

Узбіралася яна на замчышча хутка, лёгка пераскокваючы прыступкі лесвіцы.

**3**

У сераду брыгада атынкоўвала апошні паверх жылога дома. Вокны ў пакоях былі ўжо зашклёны, але парасчыняны, і Васіліне быў добра відзён горад у зеляніне дрэў, што пышна буялі ў парках, на вуліцах і кідалі на асфальт тратуараў круглыя цені.

За цэнтральнай плошчай, ля замкавай гары, стужкаю лягла Дзвіна, якая адсюль, з вокнаў дома, павернутага цэнтральным фасадам да ракі, выдавала зусім не блакітнай, а крышачку зеленаватай, пад колер лістоты лазнякоў. На паваротку рака была шырокая, у буйным зіхатлівым рабацінні, што клінам рассякала Дзвіну; адзін канец гэтага рабаціння -- вастрэйшы -- упіраўся ў рудое плячо крутога берагавога ўзвалу. Лазнякі над узвалам былі густыя, дымна-шэрыя, і Васіліне, калі яна паглядзела на іх, здалося, што яна бачыць тое месца, дзе так напалохалася Віцькавых слоў. Дзівачка! Не трэба было нічога палохацца: вось ужо чацвёрты дзень яна бачыць Віцьку, і нічога не здарылася, не з'еў ён яе.

Сустракалася яна з Віцькам кожны вечар. Васіліна крыху саромелася, і яны звычайна забіраліся ў самыя зацішныя куткі скверыкаў і сядзелі там да змрокаў, а ўвечары шпацыравалі па алеях, і яна дазваляла яму ўзяць яе пад руку.

Васіліна ведала -- гэтак ёй, прынамсі, здавалася -- пра Віцьку літаральна ўсё: і тое, што ён нарадзіўся ў Расонах, і тое, што скончыў тэхнікум і цяпер працуе на электрастанцыі. Ён мала гаварыў пра сваю работу і яшчэ меней распытваў Васіліну пра будоўлю, і яна была ўдзячна яму за гэта: ці ж цікава будзе такому вясёламу, лёгкаму на добры жарт хлопцу слухаць пра тое, як тынкуюць сцены!

Віцька быў дужа ласкавы і ўважны, і яна пачынала верыць кожнаму яго слову. Смешнымі і амаль нерэальнымі здаваліся Васіліне яе ўласныя жахі і падазронасць тады, на рацэ. Адэля, праўда, не пахваліла яе за такія паводзіны і сказала, што трэба даведацца спачатку, што гэ­та за хлопец, да чаго ён іхнія сустрэчы вядзе, а потым ужо нешта рашаць.

Васіліна не слухалася ніякіх перасцярог, упарта стаяла на сваім: Віцька слаўны, не такі, як іншыя! Толькі за адно папракнула сябе: на­вошта пахвалілася гэтым знаёмствам. Віцька правільна папярэджваў, каб пра іх сяброўства нікому не казала. Цяпер Васіліна ні слоўца Адэлі не гаворыць пра свайго дружбака. I сёння не скажа, што збіраюцца яны ўпершыню пайсці разам у кіно.

Скончыўшы працу, Васіліна хуценька паабедала ў трэстаўскай сталоўцы і заспяшалася ў інтэрнат. Прыбегла ў свой пакой, паставіла прас і, адчыніўшы шафу, дзе віселі сукенкі, задумалася.

Яна рыхтавалася да сённяшняй сустрэчы з незвычайным хваляваннем, адчуваючы вялікую адказнасць. Яны будуць на людзях. Таму ёй трэба быць сёння асабліва прыстойна апранутай, каб Віцьку не было сорамна. I што ж ёй надзець на гэты выпадак? Мо гэтае, у кветкі? Не, надзявала яго ўчора. Касцюмчык? Трошкі паношаны, для кіно не падыдзе... Відаць, трэба спыніцца на шаўковай сукенцы. Пашыта яна да Майскага свята, але ў ёй Васіліна так і не была на вуліцы.

Яна прыклала плацце да грудзей, засталася вельмі задаволеная і колерам, і фасонам і ад радасці закруцілася і заспявала.

За гэтым заняткам яе і застала Адэля.

-- Ха-ха-ха! -- шчыра засмяялася яна. -- Вось, Васілінка, як гіне наша сястра! Памятаеш, што раіла мне ў нядзелю? "Туфлікі пашкрабаеш, туфлікі прасцей надзень..." А сама?.. Ха-ха-ха!

-- Ай, сціхні!.. Што, як не спадабаюся яму сёння?

-- У гэтай сукенцы? Дзівачка. Ён твой цяперака на сто гадоў, павер мне. Які ж ён, растлумач хоць!

-- Ён?.. Ведаеш... Ну, я ж казала табе...

-- Не, ты мне падрабязнасці. Які з твару?

-- Ну... Вочы ў яго... Такія харошыя!

-- Вочы! Вочы -- гэта драбяза. Куды ён гне, скажы ты мне!

-- Не разумею цябе...

-- Жаніцца ён будзе альбо...

-- Дзіўная ты, Адэля. Мы пра гэта і не гаворым зусім!

-- А што ж вы робіце тады?

Васіліна пакрыўджана сціснула губы, Адэля заўважыла гэта і, просячы прымірэння, засмяялася:

-- А ты, Васілінка, і дзеўка нішто, калі прыбралася. Давай яшчэ "Бэзам" цябе крышку... У мяне, ведаеш, рука на хлопцаў шчаслівая.

-- Досыць, досыць! Куды мне столькі "Бэзу" твайго!

-- А ты мне, не сярдуй толькі, пакажы свай­го. Адным вокам зірну, і ўсё адразу скажу. Я іх навылет бачу! I не сярдуй, прашу, бо шчыра я да цябе...

Васіліна не сердавала ўжо на сяброўку. Салодкі пах духоў, святочная нязвыкласць новай сукенкі, шчырая зацікаўленасць Адэлі начыста скасавалі тую палахлівасць, якая жыла ў Васілінінай душы, да якой яна прызвычаілася, з якой змірылася. Вось і яна стала такой, як усе дзяўчаты, і яе чакае хлопец, і нават не горшы хлопец, а лепшы, чым той, каго кахае Адэля, і ўсё цяпер у яе жыцці пойдзе зусім іншым ладам.

Ад гэтых думак на яе твары ўвесь час блукала радасная ўсмешка, а вочы блішчалі, і гэты сарамліва-ганарысты, па-дзіцячы чысты бляск цяжка было схаваць, і Васіліна не хавала яго.

Яна ішла па вуліцы, і ўсе людзі здаваліся ёй вясёлымі, а неба сінім і прыгожым незвычайна; у грудзях бунтавала невычэрпная радасць. Віцьку, які стаяў непадалёк ад кінатэатра і чытаў афішу, яна ўбачыла здалёк. Ён быў у шэрым касцюме, жоўтых туфлях на тоўстай каўчукавай падэшве і трымаў у руках невялічкі цакунак, загорнуты ў газету. Вітаючыся, яна папрасіла дараваць за спазненне і таму не заўважыла, што Віцька таксама крыху збянтэжыўся, здзіўлена аглядаючы яе з галавы да ног; але калі яна ўзняла вочы, Віцькаў твар ужо быў вясёлы і насмешлівы, і, як звычайна, самаўпэўнены.

 -- А я білетаў не дастаў, -- бесклапотна паведаміў Віцька. -- Раскупілі. Таму мая прапанова: сядзем на аўтобус і катанём за горад. Згода?

Васіліна пагадзілася адразу, нават узрадавалася, што ён не купіў білеты. Толькі цяпер яна падумала пра тое, аб чым раней, даючы згоду пайсці ў кіно, не разважала. Гэта добра, калі ў кіно яны не сустрэлі б знаёмых. А раптам стрэнуцца!.. Яны будуць разглядаць Віцьку, пра нешта распытваць, і ёй прыйдзецца адказваць, тлумачыць, хто ён, адкуль... А яна не хоча нікому і нічога гаварыць пра Віцьку. Хопіць, Адэлі сказала! Цяпер павучанні як з меха сыплюцца.

Не хапала, каб новыя дарадчыкі адшукаліся! Самаё лепшае, калі яны адны. I Віцька заўжды разумее гэта, таму, мабыць, і прапануе ехаць у лес...

Ідучы разам з Віцькам па вуліцы, Васіліна таропка адказвала на яго пытанні, запярэчыла, калі ён сказаў, што "Вяснянка" -- яна прасіла Віцьку прачытаць гэтую кнігу -- зусім яго не зацікавіла, але спрачалася неахвотна, нясмела; адчула сябе вольна толькі тады, калі яны, даехаўшы аўтобусам да прыгарада, выбраліся на палявую дарогу, зрэзаную глыбокімі, але прасохлымі калдобінамі. Да Васіліны зноў прыйшла ўпэўненасць, бесклапотная ціхая радасць, адчуванне свае прывабнасці, жаданне слухаць Віцьку, смяяцца разам з ім, падабацца яму і адчуваць гэта. Тут яна была роўная з ім, не саромелася, нічога не баялася і адчувала сябе вольна і незалежна.

Сярод бярозавага ўзлесся, куды яны трапілі, збочыўшы з дарогі ля масточка, стаяла цішыня, якая бывае пасля спякотнага летняга дня. Дзве ялінкі, кучаравыя, з доўгімі і густымі лапкамі, ганарліва выглядалі з бярэзніку.

-- Глядзі, ялінкі-сястрынкі! -- зарадавалася Васіліна і пабегла да іх.

Віцька мернаю хадою наблізіўся да ялінак, па-гаспадарску агледзеўся вакол, увайшоў глыбей у бярэзнік, задраў галаву, паўглядаўся і нечакана падскочыў уверх, схапіў бярозку і прыгнуў яе да зямлі.

-- Навошта? -- абурылася Васіліна. -- Такая бярозка прыгожая...

-- Шкада? Ха-ха! На наш век іх хопіць! Затое пасядзець добра. I пах жа ад бярэзнічку -- любата!

Смеючыся, ён круціў-ламаў вецце і хутка наскідаў пухлую грудку, заслаў яе пінжаком і шмякнуўся на гэтую пасцель з маладога бярэзніку.

-- У-ух! Слаўна тут. Мой пакуначак нам ай-ай як спатрэбіцца. А ты чаго стаіш? Сяда-ай!..

Ён гаварыў, не ўзнімаючы галавы, і таму голас яго быў трохі хрыплаваты. Гэта здзівіла яе.

-- Чаго ты, як гусак, сіпіш?

-- Нешта ў горла трапіла. Пройдзе!.. Віцька разгарнуў пакунак. Які ж ён умяшчальны аказаўся! Гуркі. Каўбаса. Сыр, нарэзаны тонкімі лустачкамі. Два вялізныя памідоры і нават вузкая і плоская, як дошчачка, пляшка з віном. Васіліне адразу захацелася есці; яна праглынула сліну -- гэта не засталося па-за ўвагаю Віцькі -- і пачырванела пры думцы, што прыйдзецца есці яго пачастунак, і, каб схаваць сваю ніякаватасць, нахілілася да ялінкі.

-- На паўвяршка выцягнуліся, -- сказала яна, кратаючы пальцамі маладыя шыпулькі ялінак. -- А мя-яканькія...

-- Затое на смак горкія. Гарніся ты лепей сюды, Васіліна. Вельмі ж перакусіць хочацца. А табе? Толькі ты па шчырасці.

-- Я абедала нядаўна.

-- А есці хочацца. Так? Пасля сталоўскага харчу ў мяне звычайна кішкі марш праз гадзіну ўжо трубяць.

-- Але, -- усміхнулася Васіліна і прысела побач.

Віцька, хітравата прыплюшчыўшы вочы, адкаркаваў бутэльку, урачыста паставіў яе пасярод газеціны. Потым ён разрэзаў адзін гурок напалам, выскраб сярэдзіну нажом, падрэзаў донцы і, паставіўшы гэтыя агурковыя кілішкі на стары пянёк, пачаў наліваць віно.

Васіліна рашуча запярэчыла: не, не! Піць віно яна не будзе! Навошта ёй піць віно? Але ў душы была ўзрадавана і Віцькавай гаспадарлівасцю, і яго знаходлівасцю, і гэтымі імправізаванымі кілішкамі, што стаялі на старым пянёчку, які Віцька таксама заслаў газецінаю, і нават тым, што дужа хочацца есці.

Яна пагадзілася выпіць адзін кілішак, даўшы сабе строгае абяцанне, што ні кропелькі болей не возьме. Але Віцька ўвесь час даводзіў, што кілішак зусім маленькі -- дзве лыжкі, не больш.

Васіліна прыдзірліва агледзела разрэзаны гурок, убачыла віцькаву праўду і дала згоду яшчэ на адзін кілішак, але патрабавала, каб Віцька выпіў два, бо ён жа мужчына і сорамна піць віно аднолькава з ёю. Віцька не пярэчыў.

Пляшка зусім непрыкметна апусцела. Апошні кілішак Віцька паклаў проста ў рот, гучна, са смакам захрумстаў.

-- Усё. Кілішак я з'еў. Можа, цяпер і пляшку?

-- Яна са шкла. Няможна!..

-- Нам усё можна! Ч-чык -- і няма!.. Бутэлька сапраўды знікла з Віцькавых рук.

Толькі што ён трымаў яе, нёс да рота, і раптам пляшка знікла, быццам Віцька праглынуў яе. Васіліна не паспела нават выказаць здзіўлення, пачула, як за ялінкаю дзынкнула шкло, і здагадалася, што Віцька незаўважна кінуў бутэль­ку туды. Але як лоўка ён зрабіў гэта!

Васіліне стала дужа весела. Яна паспрабавала таксама пакласці агурковы кілішак у рот, але ў ім заставалася крыху віна, і Віцька прымусіў выпіць; акрамя таго, кілішак аказаўся непамерна вялікі, і яго давялося разразаць.

Весялосць у душы мацнела; смех выклікаў кожны жарт Віцькі, кожнае яго слова, і Васіліна заўважыла, што ўсё вакол яе -- і неба, і ялінкі, і лістота бярозак -- смяецца і вагаецца. Напаўлежачы на Віцькавым пінжаку, яна закінула галаву і гучна засмяялася; галава зрабілася нейкай дужа цяжкай і сама апусцілася долу; Васіліна сашчапіла рукі за галавою і зноў засмяялася, адчуваючы салодкую млявасць ва ўсім целе.

Над яе тварам навісала тонкае голле ялінак. Васіліна прыкрыла павекі. Сінявае неба над галавой стала падобна на вялікае возера, шыпулькі склаліся ў абрысы нейкага карабельчыка, і карабельчык, крыху пагойдаўшыся, паплыў, паплыў гэтым морам. А насустрач яму паўзла чорная калматая хмара, набліжалася, шырэла, і карабельчык знік у ёй, бы хмара праглынула яго. Васіліна расплюшчыла вочы і войкнула ад жаху: па шыпульках поўз вялікі чорны жук.

-- Ай, Віця, жук! Во ён, во, на шыпульках. Які страшэнны!

Віцька даў жуку пстрычку; жук знік невядома куды і раптам падаў аб сабе знак з густой лістоты бярэзніку, гудзеў там, сцішаўся і зноў пачынаў гудзець, пакрыўджана і нездаволена. Васіліне стала шкада жука, і яна лёгка, сама здзіўляючыся сваёй смеласці, кранула Віцькаву руку.

-- Навошта? Ён жа нічо...

Яна не дагаварыла, адчуўшы на сваіх губах гарачыя Віцькавы губы; спалохалася, заплюшчыла вочы і ляжала нерухома, прыслухоўваючыся да таго незвычайнага, што робіцца ў сэрцы. Чырвань разлілася па твары. Васіліне здалося, што нехта дужы ўзняў яе і нясе да вялікага вогнішча, ад якога патыхае гарачынёю. I гэтая гарачыня адразу высушыла рот, але ад яе не было нясцерпна горача, а неяк мякка, утульна, і толькі дыхаць было цяжка...

Віцька цалаваў Васілініны шчокі, бровы, шыю; яго рукі паспешліва гладзілі валасы, расшпільвалі гузікі сукенкі... Дотык халодных Віцькавых рук да грудзей быў падобны на кароткі ўдар: Васіліна замерла, стаілася на міг, потым вокамгненна расплюшчыла вочы, адштурхнула Віцьку.

-- Не трэба, не трэба! Ах, ну што ж гэта!.. Ён цягнуў яе да сябе, гладзіў калені, маліў сесці. Васіліна баранілася ад яго рук і паўтарала, быццам просячы прабачэння:

-- Навошта гэта? Не трэба, не трэба!..

Нечакана Віцька прыўзняўся, злосна тузануў Васіліну за руку, і яна ледзь устояла на нагах.

-- I, глядзі ты, прыкідваецца яшчэ! Недатыка насатая...

Яна паглядзела на яго, разгублена міргаючы. Нічога цяпер не вагалася ў яе вачах, толькі тон­ка, нудна звінела ў галаве, ціўкала, быццам недзе далёка хвастаў хто бляху. У адзін міг пранеслася ў яе думках усё тое, што адбылося за апошнія дні. Ясакар за акном і пярэстая мярэжка на столі... Знаёмства ў лесе і зіхатлівы бляск Дзвіны... Коўзкі мяч... Хвалі ад катара... Белы гарлачык і, падобны на сліву, пухірок сярод рачнога багавіння. Сівы палын на замчышчы... I вечаровы шэпт лістоты ў парку...

Васіліна глядзела на Віцьку і бачыла, як увачавідкі змяняецца яго твар: усе такія родныя абрысы раставалі, расплываліся і знікалі зусім, і пад імі, як на фотапаперы, кранутай моцным праявіцелем, нараджаліся зусім іншыя, нязнаныя раней. Не, гэта ўжо не Віцька, а нейкі незнаемы зусім чалавек. Недзе яна бачыла такі твар... Але дзе? Дзе? Дзе жяна бачыла яго?.. Не, прыгадаць цяжка... I гэтыя рукі, што цягнуцца да яе, таксама чужыя, невядомыя...

Яна адштурхнула іх.

-- Сорамна гэта! Брыдка!..

Штуршок быў не так што і моцны, але Віцька не чакаў яго і паваліўся над ялінку.

Васіліна кінулася бегчы. Крыўда, як сухая скарынка, асела ў горле, яна штурхала Васіліну ў плечы, прымушала бегчы, не спыняючыся. Але ў крыўдзе гэтай была дваістасць: гарачыня Віцькавых пацалункаў жыла ў сэрцы асобна, і Васіліна крыўдавала не на тое, што Віцька цалаваў яе, а на абразлівыя словы, што сарваліся з яго губ і за якімі быў нехта чужы і страшэнны, крыўдавала на сябе, на сваю слепату.

Як жа гэта яна раней не заўважыла, што за жартамі, за ласкавымі словамі Віцькі хаваецца зусім другі чалавек, які можа і жартаваць, і гаварыць ласкавыя словы, і гаварыць гэтак нядобра...

Сцежка, па якой Васіліна бегла, скончылася. Вось той масток, дзе яны збочылі да ўзлесся. Васіліна ўзбегла на дарогу. Чорныя туфлікі, мокрыя ад ранняй расы, адразу абляпаў густы пыл, і яны зрабіліся вялікія і непрыгожыя. Яна хацела абцерці іх і, ірвучы траву, убачыла на краі ўзлесся Віцькаву постаць. Ён не бег за ёю, а стаяў ля бярозкі і нават не глядзеў, здаецца, у яе бок.

Васіліна кінула траву на дарогу і шпарка, не аглядаючыся, пакрочыла ў бок горада.

**4**

Мінула два дні.

Васіліна нічога не сказала Адэлі пра тое, што адбылося ў бярозавым узлессі. Але думкі пра той вечар штохвілінна круціліся ў галаве, жылі ў душы, і Васіліна не магла адагнаць іх і часта заўважала, што не асабліва пакрыўджана іх прысутнасцю: думкі тыя трывожылі, калі-нікалі абуджалі непамыснасць, але з імі не было самотнай адзіноты.

Прыгадвалася сіняе неба, маладыя ялінкі, праглыя Віцькавы пацалункі; чырвань адразу біла ў шчокі, Васіліна ўсміхалася і шукала апраўданне паводзін Віцькі. Калі яна, здаралася, ужо зусім наважвалася ва ўсім дараваць яму, у памяці ўсплывалі словы абразы. Дараваць такое?.. Дзеля чаго?..

Цяжка было памірыцца з гэтымі думкамі; яны ўсё часцей і часцей выклікалі боль, перашкаджалі жыць і працаваць. Брыгадзір ужо двойчы пасварыўся на Васіліну за дрэнна зробленую тынкоўку. Адэля цяпер спагадліва маўчала і зрабілася надта клапатлівая, ні ў чым не папракала, ні пра што не распытвала.

У суботу ранкам Адэля ўсё ж не вытрымала, заўважыла жартам, што Васіліна ноччу гаворыць скрозь сон.

Васіліна насцярожылася:

-- А што я гаварыла?

-- Усё тое ж: Віцька, Віцька... Прызнайся, пасварыліся?.. Вось бачыш! Не паслухала, калі я прасіла, каб наказала. Я іх навылет бачу. Кожнага!

Васіліна ўздыхнула, нічога не сказала.

-- Толькі прашу цябе: не бяры блізка да сэрца, -- спагадліва параіла Адэля. -- Не паддавайся слабасці. Ніколі!

Лёгка ёй раіць! Раіць увогуле кожны здатны, калі яно цябе не тычыцца!..

Праца -- хоць дзень суботні і кароткі -- стаміла Васіліну незвычайна. Дом у панядзелак павінна была прымаць камісія, і прараб з брыгадзірам лёталі, як апантаныя: тое прыбяры, гэта падраўнуй... Дасталося, адным словам. У дадатак да ўсяго -- чарга ў сталоўцы: амаль гадзіна ляснула, пакуль адстаяла ды паела.

Васіліна вярталася ў інтэрнат, схіліўшы галаву, адчуваючы ў руках і плячах цяжкасць. Вельмі хацелася спаць. Але адпачываць, вядома, не адразу будзеш: чарга Васіліны прыбіраць пакой. Трэба памыць падлогу, а потым пайсці на Дзвіну, прынесці вады. А мо не хадзіць? Не, трэба!

Рачная вада патрэбна была на тое, каб даліваць шклянку, дзе стаяў белы гарлачык, што тады дастаў Віцька на рацэ. Гарлачык ужо не цвіў, пялёсткі пакрысе засыхалі. Але сэрца не хацела пагадзіцца з гэтым, у ім жыло абуджанае чаканне нечага вялікага, харошага; Васіліна штодня мяняла ваду. Яна ведала: гэта не можа ажывіць кветку. I няхай! Але на дзень які болей пастаіць!..

Васіліна ўвайшла ў пакой -- дзверы былі незамкнёныя -- і спынілася, уражаная: шклянкі з гарлачыкам на тумбачцы не было. Там, дзе ён стаяў раніцою і дзе стаяў усе гэтыя дні, палымнела агняна-чырвоная, амаль барвовая, ваза з трыма вялізнымі белымі гарлачыкамі.

Глуха затахкала сэрца. Рыпнулі дзверы; Васіліна хутка павярнулася. Адэля?

-- Ты чаго стаіш? Пераапраніся! -- загадала Адэля. Яна была вельмі ўзбуджана. -- Ён зараз зноў вернецца. Сказаў, што праз гадзіну зноў зойдзе!..

-- Хто зойдзе?

-- О-оох, хітрая ты! -- Адэля пагразіла ёй пальцам. -- Яна не ведае! Віцька твой прыходзіў. Цяпер ведаю, навошта ўвесь час яго хавала ад мяне! Файны хлопец! Далікатны. Сціплы. А вазу якую прыцягнуў! Я такіх ніколі і не бачыла!..

Васіліна не ведала, што казаць і што рабіць. Адэліны словы гучалі цяпер як бы зводдалі, прыглушаныя і незразумелыя.

Яна цяжка села на крэсла і ўсё глядзела на вазу з кветкамі. Віцька! Віцька прынёс гарлачыкі! I цяпер толькі яна, Васіліна, можа вызначыць іх лёс: яна можа прыняць іх, можа выкінуць, і ніхто нічога не забароніць ёй!..

I ад таго, што такая ўлада была ў яе, што яна магла вырашыць лес гэтых кветак, магла дазволіць Віцьку ўвайсці ў гэты пакой і магла забараніць, магла прагнаць яго і ніводнага слова не сказаць увогуле, Васіліна адразу паспакайнела, і ўсё сядзела, і ўсё глядзела на белыя гарлачыкі. Якія слаўныя! Іх жа болей і не было там, адзін пухірок тады застаўся. Дзе ён адшукаў іх?..

Гарлачыкі, відаць, расцвілі сёння. На белых пукатых пялёстках дрыжаў агністы водбліск барвова-чырвонага шкла; вада ў вазе таксама здавалася барвовай, і ў ёй, углыбі, на самым дне, цвілі белыя гарлачыкі.

Алесь САВІЦКІ,

1957 г.